ⵜⵉⵜⵔⵉⵜ ⴷ ⵜⴳⵍⵍⵉⴷⵜ ⵖ ⵢⴰⵜ ⵜⵎⴰⵣⵉⵔⵜ ⵏⵏ ⵢⴰⴳⴳⵓⴳⵏ, ⵜⴽⴽⴰ ⵜⵜ ⵉⵏ ⵢⴰⵜ ⵜⵏⵎⵖⵓⵔⵜ ⴱⴰⵀⵔⴰ ⵉⵃⵎⵍⵏ ⴰⵡⵍⴰⴼ ⵏ ⵡⵓⴷⵎ ⵏⵏⵙ, ⴰⵔ ⵜⵜⴽⴽⴰ ⵜⵉⵣⵉ ⵉⴳⴳⵓⵜⵏ ⵖ ⵢⵉⴹ ⵓⵍⴰ ⴰⵣⴰⵍ ⵖ ⵓⵎⵏⵉⴷ ⵏ ⵜⵉⵙⵉⵜ ⴰⵔ ⵜ ⵜⵜⵎⵏⴰⴷ ⴰⵔ ⵜ ⵜⴽⵯⵍⵍⵓ, ⵓⵔ ⵜⵔⵉ ⴰⴷ ⵙⵜⵜ ⵜⴰⴼ ⴽⵔⴰ ⵏ ⵜⵡⵜⵎⵜ ⵓⵍⴰ ⴰⴷ ⵉⵜⵜⵓⴱⴷⵉⵔ ⵙ ⵓⴼⵓⵍⴽⵉ ⴰⴱⵍⴰ ⵏⵜⵜⴰⵜ, ⵡⴰⵅⵅⴰ ⵜⵡⵙⵙⵔ ⵉⵍⵉⵏ ⵉⵏⵥⴰⴹⵏ ⵎⵍⵍⵓⵍⵏⵉⵏ ⵖ ⵡⴰⵣⵣⴰⵔ ⵏⵏⵙ!! ⵍⵍⵉⵖ ⵜⵜ ⵙⵙⵔⵎⵉⵏ ⵉⵙⴰⴼⴰⵔⵏ ⵜⴼⵔⴽ ⵉ ⵓⴼⵓⵍⴽⵉ ⵏⵏⵙ ⵉⵙ ⴰⵔ ⵉⵜⵜⴰⵎⵓⵎ, ⵜⴳⴳⴰⵍ ⴰⵙⴰⵔ ⵜⵏⵖⴰ ⴽⵓⵍⵍⵓ ⵎⴰⵖ ⵍⵍⴰⵏⵜ ⵜⵎⵉⵜⴰⵔ ⵏ ⵓⴼⵓⵍⴽⵉ. ⵜⵎⵓⵏ ⴷ ⵉⵏⴱⴱⵓⴷⵔⵏ ⵏⵏⵙ ⵜⴼⴼⴰⵖ ⴰⵔ ⵜⵙⵉⴳⴳⵉⵍ ⵜⵉⵡⵜⵎⵉⵏ ⵃⵍⴰⵏⵉⵏ, ⵜⵙⵜⴰⵔⴰ ⵜⵉⴳⵯⵎⵎⴰ ⵓⵍⴰ ⵉⴳⵔⴰⵏ ⴽⵓⵍⵍⵓ ⵎⴰⴷ ⵉⴼⵓⵍⴽⵉⵏ ⵉⵙ ⵜⴽⴽⴰ ⵙ ⵜⵜⵎⵉ ⵏⵏⵙ. ⵍⵍⵉⵖ ⵜⵙⵍⵍⴰ ⵉ ⴽⵔⴰ ⵏ ⵉⵏⵖⵎⵉⵙⵏ ⵎⴰⵙ ⵜⵍⵍⴰ ⵢⴰⵜ ⵜⵔⴱⴰⵜ ⵖ ⵜⴰⴳⴰⵏⵜ ⵖ ⵉⵍⵍⴰ ⵡⴰⴼⵓⵍⴽⵉ ⵓⵔ ⵉⵍⵉⵏ ⴰⵏⴰⵡ, ⵜⵣⵡⵓⵔ ⵏⵉⵜ ⵉ ⵉⵏⴱⴱⵓⴷⵔⵏ ⵏⵏⵙ ⵜⴰⵎⵥ ⴰⴱⵔⵉⴷ ⵙ ⵜⴰⴳⴰⵏⵜ. ⴰⵔ ⵜⵣⵣⵉⴳⵉⵣ ⴰⵔ ⵜⵣⵣⵉⴳⵉⵣ ⴰⵢⵍⵍⵉⵖ ⵏⵏ ⵜⵓⴼⴰ ⵢⴰⵜ ⵜⵃⵛⵓⵛⵜ ⵏ ⴳⵔ ⵜⴰⵔⴳⵉⵏⵉⵏ ⴷ ⵢⴰⵜ ⵜⵔⴱⴰⵜ ⴱⴰⵀⵔⴰ ⵉⴼⵓⵍⴽⵉⵏ ⴰⵔ ⵜⵜⵓⵔⴰⵔ ⵖ ⵉⵎⵉ ⵏⵏⵙ, ⵜⵍⴽⵎ ⵜⵜ ⵉⵏⵏ ⵜⴳⵍⵍⵉⴷⵜ ⵜⵉⵏⵉ ⴰⵙ: - " ⵎⴰⴷ ⵜⴳⵉⵜ ⵙ ⵉⵙⵎ ⴰ ⵜⴰⵔⴱⴰⵜ ⵉⵃⵍⴰⵏ? ⵎⴰⵏⵣⴰ ⴰⵢⵜ ⴷⴰⵔⵎ "? ⵜⵔⴰⵔ ⴼⵍⵍⴰⵙ ⵜⵔⴱⴰⵜ ⵍⵍⵉ ⵜⵉⵏⵉ ⴰⵙ: - " ⵏⴽⴽⵉⵏ ⴰ ⵍⴰⵍⵍⴰ ⵉⵙⵎ ⵉⵏⵓ ⵜⵉⵜⵔⵉⵜ, ⴱⴰⴱⴰ ⴷ ⵉⵏⵏⴰ ⴰⵔ ⵣⴷⴷⵎⵏ ⵖ ⵜⴰⴳⴰⵏⵜ, ⵏⴽⴽⵉⵏ ⴰⵔ ⵜⵜⴹⵓⴼⵖ ⵜⴰⵃⵛⵓⵛⵜ ⴰⵔ ⵉⵖⴷ ⵡⵔⵔⵉⵏ. ⵉⵎⵎⴰ ⴽⵎⵎⵉⵏ ⴰ ⵍⴰⵍⵍⴰ ⵎⴰⴷ ⵜⴳⵉⵜ? ⵎⴰⴷ ⴳⴰⵏ ⵉⵔⴳⴰⵣⵏ ⵏⵏⴰ ⵍⵍⵉ ⴷⴷⴰ ⵜⵎⵓⵏⵜ "? ⵜⴰⴳⵍⵍⵉⴷⵜ ⵓⵔ ⵢⴰⴷ ⵜⵙⵙⵉⵏ ⵎⴰ ⵔⴰⴷ ⵜⵉⵏⵉ, ⵎⴰⵎⵏⴽ ⴰⵙ ⵜⵥⴹⴰⵔ ⵅⵜⴰⴷ ⴰⴷ ⵜⵙⴽⵔ ⵣⵓⵏⴷ ⵉⵙ ⵓⵔ ⵜⵙⵙⵉⵏ ⵜⴰⴳⵍⵍⵉⴷⵜ ⵏ ⵜⵎⴰⵣⵉⵔⵜ, ⵙⵓⵍ ⵜⵉⵥⴹⵉⵔ ⴰⴷ ⵙⵜⵜ ⵜⵙⴰⵇⵙⴰ ⵎⴰⴷ ⵜⴳⴰ ⵓⵍⴰ ⵏⵜⵜⴰⵜ!! ⵢⴰⵎⵥ ⵢⴰⵏ ⵖ ⵉⵏⴱⴱⵓⴷⵔⵏ ⵏ ⵜⴳⵍⵍⵉⴷⵜ ⵜⵉⵜⵔⵉⵜ ⵢⵉⵏⵉ ⴰⵙ: - " ⵎⴰⵎⵏⴽ ⴰ ⴳⴰⵔ ⵜⴰⵔⴱⴰⵜ ⵜⵙⵇⵙⴰⵜ ⵍⴰⵍⵍⴰⵎ ⵜⴰⴳⵍⵍⵉⴷⵜ ⵎⴰⴷ ⵜⴳⴰ! ⵉⵣⴷ ⵉⵙ ⴰⵔ ⴳⵉⵙ ⵜⴹⵚⵚⴰⵜ "?!! ⵜⵉⵏⵉ ⴰⵙ ⵜⵉⵜⵔⵉⵜ: - " ⵓⵀⵓⵢ! ⵜⵙⵇⵙⴰ ⵢⵉ ⵙⵇⵙⴰⵖ ⵜⵜ ⴰⵡⴷ ⵏⴽⴽⵉⵏ, ⵓⵔ ⴰⵙ ⵏⵏⵉⵖ ⴳⴰⵔ ⴰⵡⴰⵍ "!. ⵢⵓⴷⴰ!!, ⵜⴱⴱⵉ ⵜⴳⵍⵍⵉⴷⵜ ⵜⴰⵇⵇⵓⵔⵜ, ⵜⵉⵏⵉ ⴰⵙ ⵏ: - " ⵜⴰⵔⴱⴰⵜ ⴰⴷ ⵜⵛⵡⴰ, ⴷⴰⵔⵉ ⵢⴰⵜ ⵜⵥⵡⴰⵢⵜ ⵉ ⵣⵓⵏⴷ ⴰⵏⴰⵡ ⵏⵏⵙ, ⵙⵉⴳⴳⵍⴰⵜ ⴷ ⴰⵢⵜ ⴷⴰⵔⵙ "!. ⴰⵡⵉⵏ ⴷ ⵉⵏⴱⴱⵓⴷⵔⵏ ⴱⴰⴱⴰⵙ ⴷ ⵉⵏⵏⴰⵙ ⵏ ⵜⵉⵜⵔⵉⵜ, ⴽⵚⵓⴹⵏ ⵓⵔ ⵙⵙⵉⵏⵏ ⵎⴰⴷ ⵜⵔⴰ ⵜⴳⴳⵍⵉⴷⵜ ⵖ ⵉⵎⵥⵍⴰⴹ ⵣⵓⵏⴷ ⵏⵜⵜⵏⵉⵏ ⵍⵍⵉ ⵓⵔ ⵟⵟⴰⴼⵏⵉⵏ ⴰⵎⵢⴰ! ⵍⴽⵎⵏ ⴷⴰⵔ ⵜⴳⵍⵍⵉⴷⵜ ⴽⵏⵓⵏ ⴷⴰⵜ ⴰⵙ, ⵜⵏⵏⴰ ⴰⵙ ⵏ: - " ⵜⴰⵔⴱⴰⵜ ⴰⴷ ⵜⵛⵛⵔⵎⴹ, ⵙⵓⵍ ⵜⴼⵓⵍⴽⵉ ⵔⵉⵖ ⴰⴷ ⵙⵜ ⴰⵣⵏⵖ ⴰⴷ ⵉⵢⵉ ⵜⴰⵡⵉ ⵢⴰⵜ ⵜⴱⵔⴰⵜ ⵉ ⵓⴳⵍⵍⵉⴷ ⵖ ⵓⴳⴰⴷⵉⵔ ⵏ ⵜⴰⴼⵓⴽⵜ. ⵎⵚⵉⴼⵉⴹ ⴰⵜ ⴷⵉⴷⵙ "!. ⴱⴰⴱⴰⵙ ⴷ ⵉⵏⵏⴰⵙ ⵏ ⵜⵉⵜⵔⵉⵜ ⵓⵔ ⵢⴰⴷ ⵙⵙⵉⵏⵏ ⵎⴰ ⵔⴰⴷ ⵙⴽⵔⵏ ⵉⵣⴷ ⴰⴷ ⵏⵏⴰⵏ ⵓⵀⵓⵢ ⵉ ⵜⴳⵍⵍⵉⴷⵜ ⵉⵜⵜⵓⴱⴱⴰⵢ ⵓⴳⴰⵢⵢⵓ ⵏⵏⵙⵏ, ⵏⵖⴷ ⴰⴷ ⵚⵚⴰⴼⴹⵏ ⵉⵍⵍⵉⵜⵙⵏ ⵖ ⵉⵖⴰⵔⴰⵙⵏ ⵍⵍⵉ ⵊⵊⵓⵏ ⵓⵔ ⵜⴽⴽⵉ!! ⵜⴰⵙⵉ ⴷ ⵜⴳⵍⵍⵉⴷⵜ ⵢⴰⵜ ⵜⴼⵔⵜ ⵜⴰⵔⴰ ⴳⵉⵙ: ( ⵉⵖ ⴽⵉⵏ ⵜⵍⴽⵎ ⵜⴱⵔⴰⵜ ⴰⴷ, ⵜⴱⴱⵉⵜ ⴰⴳⴰⵢⵢⵓ ⵏ ⵓⵔⵇⵇⴰⵙ ⵍⵍⵉ ⴰⴽ ⵜⵜ ⵉⵏⵏ ⵢⵉⵡⵉⵏ )!! ⵜⴰⵎⵥ ⵜⵉⵜⵔⵉⵜ ⵜⴰⴱⵔⴰⵜ ⵜⵏⴳⵉⵔⵉ ⴷ ⴱⴰⴱⴰⵙ ⴷ ⵉⵏⵏⴰⵙ ⵍⵍⵉ ⵉⵥⵥⴰⴹ ⵓⵏⴽⴽⵉⴷ, ⵜⵎⵓⵏ ⴷ ⵓⴱⵔⵉⴷ ⵍⵍⵉ ⴰⵙ ⵎⵍⴰⵏ ⵉⵏⴱⴱⵓⴷⵔⵏ ⵏ ⵜⴳⵍⵍⵉⴷⵜ ⵓⵔ ⴰⴽⴽⵯ ⵜⵙⵙⵉⵏ ⵉⵣⴷ ⵜⴰⵎⵜⵜⴰⵏⵜ ⵏⵏⵙ ⴰⴷ ⵜⵓⵙⵉ!! ⵜⵣⵔⵉ ⵖ ⵉⵙⴰⴼⴼⵏ ⵜⴱⴱⵉ ⵜⴰⴳⴰⵏⵉⵏ ⵙ ⵜⵉⵣⵣⵍⴰ, ⴰⵔ ⵜⵜⵖⴰⵡⴰⵍ ⴰⵏⵏ ⵜⵍⴽⵎ ⴰⴳⴰⴷⵉⵔ ⵏ ⵜⴰⴼⵓⴽⵜ ⵓⵔⵜⴰ ⵍⵍⵉⵏⵜ ⵜⵉⵍⵍⴰⵙ. ⵍⵍⵉⵖ ⵜ ⵜⵙⵙⵔⵎⵉ ⵜⵉⵣⵣⵍⴰ ⵜⴳⵉⵡⵔ ⴰⴷ ⵜⵙⵓⵏⴼⵓ ⵖ ⴷⴷⵓ ⵢⴰⵜ ⵜⴰⵔⴳⴰⵏⵜ, ⵉⵎⵉⵍ ⵢⴰⵡⵉ ⵜⵜ ⵉⵏⵏ ⵢⵉⴹⵚ, ⵓⵔ ⵜⵙⵙⵉⵏ ⵎⴰⵏ ⵜⵉⵣⵉ ⵉⵣⵔⵉⵏ ⴰⵢⵍⵍⵉⵖ ⴷ ⵜⴷⵓⵡ ⵖ ⵜⵉⵍⵍⴰⵙ, ⴰⵔ ⴷⴰⵖ ⵜⵣⵣⵉⴳⵉⵣ ⴰⵔ ⵜⵙⵉⴳⴳⵉⵍ ⴰⵖⴰⵔⴰⵙ ⵖ ⵜⵉⵍⵍⴰⵙ, ⵜⴽⴽ ⴽⵔⴰ ⴰⵔ ⵏⵏ ⵜⵜⵎⵏⴰⴷ ⴽⵔⴰ ⵏ ⵜⵉⴼⴰⵡⵜ ⵖ ⵢⴰⵜ ⵜⵡⵔⵉⵔⵜ, ⵜⵡⴰⵜⵙ ⵜⵜ ⵏⵉⵜ ⵡⴰⵅⵅⴰ ⵓⵔ ⵜⵙⵙⵉⵏ ⵎⴰ ⵖⵉⵏⵏ ⵉⵍⵍⴰⵏ! ⵜⵍⴽⵎ ⵏ ⵜⵉⵜⵔⵉⵜ ⴷⴰⵔ ⵜⴰⴽⴰⵜ ⵍⵍⵉⵏ ⵜⴰⵏⵏⵉ, ⵜⴰⴼⵏⵏ ⴳⵉⵙ ⵢⴰⵜ ⵜⴼⵇⵇⵉⵔⵜ ⵢⵓⵙⵙⵔⵏ ⴰⵔ ⵜⵙⵙⵏⵡⴰ ⵢⴰⵏ ⵓⴳⴷⵓⵔ, ⵜⵉⵏⵉ ⴰⵙ: - " ⵉⵏⴱⴳⵉⵡⵏ ⵏ ⵔⴱⴱⵉ ⴰ ⵍⴰⵍⵍⴰ ⵔⵉⵖ ⴰⴷ ⴷⴰⵔⵎ ⵔⵓⵃⵖ ⴰⵔ ⴰⵣⴽⴽⴰ ⵀⴰⵜⵉ ⵜⵚⵚⴰⴼⴹ ⵉⵢⵉ ⵜⴳⵍⵍⵉⴷⵜ ⴰⴷ ⴰⵡⵉⵖ ⵢⴰⵜ ⵜⴱⵔⴰⵜ ⵉ ⵓⴳⵍⵍⵉⴷ ⵖ ⵓⴳⴰⴷⵉⵔ ⵏ ⵜⴰⴼⵓⴽⵜ ⵎⴰⵛ ⴰⵎⵥⵏⵜ ⵉⵢⵉ ⵜⵉⵍⵍⴰⵙ ⵖ ⵓⵖⴰⵔⴰⵙ ⵓⵔ ⵣⵎⵉⵔⵖ ⴰⴷ ⵣⵣⵉⴳⵉⵣⵖ ⵖ ⵢⵉⴹ "? ⵜⵏⵏⴰ ⴰⵙ ⵜⴼⵇⵇⵉⵔⵜ: - " ⵓⴽⴰⵏ ⴰ ⵢⵍⵍⵉ ⵜⴱⵔⵔⴽⵜ ⵡⴰⵅⵅⴰ ⵙⵔⵎ ⴽⵚⵓⴹⵖ ⵖ ⵉⵎⵣⴷⴰⵖⵏ ⵏ ⵖⵉⴷ ⵓⴳⴳⴰⵔ ⵏ ⵖⵎⴽⵍⵍⵉ ⵙⵔⵎ ⴽⵚⵓⴹⵖ ⵉⵎⵓⴷⴰⵔ ⴷ ⵜⵉⵍⵍⴰⵙ ⵏ ⵜⴰⴳⴰⵏⵜ "! ⵜⵎⵎⵏⵙ ⵜⵉⵜⵔⵉⵜ ⴷⴰⵔ ⵜⴼⵇⵇⵉⵔⵜ ⵜⵔⵓⵃ ⴷⴰⵔⵙ ⴰⵔ ⵜⵜⵡⴰⵔⴳⴰ ⵙ ⵜⴱⵔⴰⵜ, ⵙ ⵓⴳⵍⵍⵉⴷ, ⴰⵔ ⵜⵜⵡⴰⵔⴳⴰ ⵙ ⵓⵣⴽⴽⴰ. ⵟⵓⵥⵥⵓⵎⵟ ⵏ ⵢⵉⴹ ⵔⵓⵃⵏ ⴷ ⵜⴰⵔⵡⴰ ⵏ ⵜⴼⵇⵇⵉⵔⵜ ⴰⴼⵉⵏ ⴷ ⵢⴰⵜ ⵜⵔⴱⵉⵜ ⵉⵃⵍⴰⵏ ⴷⴰⵔ ⵎⴰⵜⵙⵙⵏ, ⴽⵓ ⵢⴰⵏ ⵉⵔⴰ ⴰⴷ ⵉⵙⵙⵏ ⵎⴰⵏⵉ ⴷ ⵜⴽⴽⴰ ⵎⴰⵅ ⴰⵢⵍⵍⵉⵖ ⵏ ⵜⵔⵓⵃ ⴷⴰⵔⵙⵙ ⵏ!! ⵜⴰⵍⵙ ⴰⵙⵏ ⵜⴼⵇⵇⵉⵔⵜ ⵖⴰⵢⵍⵍⵉ ⵢⴰⵙ ⵜⵏⵏⴰ ⵜⵉⵜⵔⵉⵜ, ⴰⵏⵏⵉⵏ ⵜⴰⴱⵔⴰⵜⵜ ⵖ ⵓⴼⵓⵙ ⵏⵙ ⵢⴰⵙⵉⵜⵜ ⵡⴰⵍⵍⵉ ⴳⵉⵜⵙⵏ ⵉⵙⴰⵇⵔⴰⵏ, ⵢⴰⴼⵉⵏ ⴳⵉⵙ ⴰⴷ ⵉⵜⵜⵓⴱⴱⵉⵢ ⵓⴳⴰⵢⵢⵓ ⵏ ⵜⵉⵜⵔⵉⵜ, ⵉⵎⵛⵉⵡⵉⵔ ⴷ ⴰⵢⵜ ⵎⴰⵙ ⵎⵛⴰⵛⴽⵉⵏⴷ ⴼ ⴰⴷ ⴳⵉⵙ ⴰⵔⴰⵏ: ( ⵉⵖ ⴽⵉⵏ ⵜⵍⴽⵎ ⵜⴱⵔⴰⵜ ⴰⴷ ⵜⵙⴽⵔⵜ ⵖ ⵓⵔⵇⵇⴰⵙ ⵍⵍⵉ ⵢⴰⴽ ⵜⵜⵉⵏ ⵢⵉⵡⵉⵏ ⵜⴰⵎⵖⴰⵔⵜ ⵏ ⵢⵉⵡⵉ ⵜⵏⵖ ⴰⴳⵍⴷⵓⵏ ). ⴳⵉⵏⵜⵜ ⴷⴰⵖ ⵖ ⵜⴳⵎⵓⵎⵜ ⵍⵍⵉⵖ ⵜⵍⵍⴰ ⴳⵉⵏⵜ ⵉ ⵜⵉⵜⵔⵉⵜ ⵖ ⵓⴼⵓⵙ. ⵓⵔⵜⴰ ⵉⴼⴰⵡ ⵍⵃⴰⵍ ⵜⵏⴽⵔ ⵜⵉⵜⵔⵉⵜ ⴷ ⵜⴼⵇⵇⵉⵔⵜ ⵜⵎⵓⵏ ⴷⴰⵖ ⴷ ⵓⵖⴰⵔⴰⵙ ⵙ ⵓⴳⴰⴷⵉⵔ ⵏ ⵜⴰⴼⵓⴽⵜ. ⴰⵔ ⵜⵣⵣⵉⴳⵉⵣ ⴰⵔ ⵜⵣⵣⵉⴳⵉⵣ ⴰⵙⵙ ⴽⵓⵍⵍⵓ ⴰⵔ ⵜⴰⴷⴳⴳⵯⴰⵜ ⵜⵍⴽⵎ ⵏ. ⵜⴼⴽ ⵜⴰⴱⵔⴰⵜ ⵉ ⵢⴰⵏ ⵖ ⵉⵏⴱⴱⵓⴷⵔⵏ ⵏ ⵓⴳⵍⵍⵉⴷ, ⵢⴰⵡⵉ ⴰⵙ ⵜⵜ ⵉⵖⵔⵜⵜ ⵓⴳⵍⵍⵉⴷ ⵢⴰⵣⵏⴷ ⵙ ⵜⵉⵜⵔⵉⵜ, ⵜⴽⵛⵎ ⴷⴰⵔⵙ ⵉⵙⴰⵇⵙⴰⵜⵜ ⵖ ⵎⴰⴷ ⴰⵙ ⵉⴼⴽⴰⵏ ⵜⴰⴱⵔⴰⵜ ⵎⴰⵏ ⵉⵖⴰⵔⴰⵙⵏ ⴰⵖⴷ ⵜⵣⵔⵉ? ⵎⴰⴷ ⵜⴳⴰ ⴷ ⵎⴰⵅ ⴰⵢⵍⵍⵉⵖ ⴰⵙⵙⴷ ⵜⴼⴽⴰ ⵜⴳⵍⵍⵉⴷⵜ ⵜⴰⴱⵔⴰⵜ ⴰⴷ!! ⵜⴰⵍⵙ ⴰⵙ ⵜⵉⵜⵔⵉⵜ ⴽⵓⵍⵍⵓ ⵖⴰⵢⵍⵍⵉ ⵢⴰⵙ ⵉⵊⵔⴰⵏ ⵣⵖ ⵍⵍⵉⵖ ⴷ ⵜⵏⵎⴰⴳⴳⴰⵔ ⴷ ⵜⴳⵍⵍⵉⴷⵜ ⴷ ⵖⵎⴽⵍⵍⵉ ⵙ ⵜⵏⴳⴰⵔⴰ ⴷ ⴱⴰⴱⴰⵙ ⴷ ⵉⵏⵏⴰⵙ ⵜⵙⵙⵓⵜⵔ ⴰⴳⵍⵍⵉⴷ ⴰⴷ ⵙⵜ ⵢⴰⵊⵊ ⴰⴷ ⵜⵓⵔⵔⵉ ⴷⴰⵔ ⴰⵢⵜ ⴷⴰⵔⵙ ⵍⵍⵉⵏ ⵜⴼⵍ ⴰⵔ ⴽⴰ ⴰⵍⵍⴰⵏ, ⵉⵙⵙⵏ ⵉⵍⵎⵎⴰ ⵓⴳⵍⵍⵉⴷ ⵉⵣⴷ ⵜⵉⴷⵜ ⴰⴷ ⴰⵙ ⵜⵓⵍⵙ ⵜⵉⵜⵔⵉⵜ, ⵉⵖⵔ ⴼⵍⵍⴰⵙ ⵖⴰⵢⵍⵍⵉ ⵉⵜⵢⵓⵔⴰⵏ ⵖ ⵜⴱⵔⴰⵜ ⵢⵉⵏⵉ ⴰⵙ: - " ⵍⵍⵉⵖ ⴽⵎ ⵜⵙⵜⵉ ⵜⴳⵍⵍⵉⴷⵜ ⴰⴷ ⵜⴳⵜ ⵜⴰⵎⵖⴰⵔⵜ ⵏ ⵓⴳⵍⴷⵓⵏ ⵎⵥⵥⵉⵢⵏ ⵀⴰⵏ ⵓⵍⴰ ⵏⴽⴽⵉⵏ ⵉⵔⴰ ⴽⵎ ⵍⵅⴰⵟⵔ ⵉⵏⵓ ⵜⵙⵎⵓⵏⵜ ⴰⴼⵓⵍⴽⵉ ⴷ ⵛⵛⵟⴰⵕⵟ ⵓⵔ ⴰⴷ ⵏⴰⴼ ⵎⴰⴷ ⴽⵎ ⵢⵓⴼⵏ. ⵉⵙⴰⵍⴰ ⵓⴳⵍⵍⵉⴷ ⴰⵔ ⵉⵜⵃⵢⵢⴰⵍ ⵉ ⵜⵎⵖⵔⴰ, ⵢⴰⵣⵏ ⵉⴱⵔⵔⴰⵃⵏ ⴰⵔ ⵜⴽⴽⴰⵏ ⵜⵉⵎⵉⵣⴰⵔ ⴰⵔ ⴷ ⵙⵎⵓⵏⵏ ⵉⵎⴷⵢⴰⵣⵏ ⴷ ⵉⵎⵃⵓⵡⵛⵏ ⵙ ⵜⵎⵖⵔⴰ ⵏ ⵜⵉⵜⵔⵉⵜ ⴷ ⵢⵉⵡⵉⵙ ⵏ ⵓⴳⵍⵍⵉⴷ. ⵢⴰⵣⵏ ⵙ ⴰⵢⵜ ⴷⴰⵔⵙ ⵏ ⵜⵉⵜⵔⵉⵜ. ⵍⴽⵎⵏ ⵉⵏⵖⵎⵉⵙⵏ ⵏ ⵜⵎⵖⵔⴰ ⵜⴰⴳⵍⵍⵉⴷⵜ ⵜⵡⵓⵔⵔⵉⴷ ⵏⵉⵜ ⴷ ⵓⵍⴳⴳⵓⴷ ⵜⴰⴼⵉⴷ ⵜⵉⵜⵔⵉⵜ ⵍⵍⵉ ⵢⴰⴷ ⵍⵍⵉ ⵜⵔⴰ ⴰⴷ ⵙⵜ ⵉⵏⵖ ⵓⴳⵍⵍⵉⴷ ⵔⴰⴷ ⴳⵉⵙ ⵉⵙⴽⵔ ⵜⴰⵎⵖⴰⵔⵜ ⵏ ⵢⵉⵡⵉⵙ!! ⵜⴳⴳⴰⵎⵎⵉ ⵎⴰ ⵔⴰⴷ ⵜⵙⴽⵔ ⴰⵔ ⵜⵙⵉⴳⴳⵉⵍ ⵎⴰⵎⵏⴽ ⴰⴷ ⵜⵙⴽⴰⵔ ⴰⴷ ⵙⵜⵜⵉⵏ ⵜⵙⵉⵜⵜⵉ ⴼ ⵢⵉⵡⵉⵙ ⴷ ⵓⴳⵍⵍⵉⴷ ⵍⵍⵉⵜⵜ ⴱⴰⵀⵔⴰ ⵉⵃⵎⵍⵏ. ⵜⵙⴰⵇⵙⴰ ⵜⴳⵍⵍⵉⴷⴷⵜ ⵖ ⵖⵉⵍⵍⵉ ⵖⴷ ⵊⵊⵓⵏ ⵓⵔ ⵢⵓⵔⵔⵉ ⵓⴼⴳⴰⵏ ⵏⵏⴰ ⵙⵔⵙ ⵉⴷⴷⴰⵏ, ⵉⵏⵉⵏ ⴰⵙ: ( ⵉⴼⵔⵉ ⵏ ⵡⴰⴹⵓ ) ⵜⴰⵣⵏ ⵙ ⵜⵉⵜⵔⵉⵜ ⵜⵉⵏⵉ ⵢⴰⵙ: " ⵜⵙⵙⵏⵜ ⴰ ⵢⵉⵍⵍⵉ ⵉⵙ ⴱⴰⵀⵔⴰ ⴷⴰⵔⵉ ⵜⵄⵣⵣⵉⵜ, ⵔⵉⵖ ⴰⴽⴽⵎ ⵥⵔⵖ ⵉⵖ ⵜⴻⵜⵉⵀⵍⵜ ⴷ ⵢⵉⵡⵉ ⴰⴳⵍⴷⵓⵏ, ⵎⴰⵛ ⵜⴽⵯⵛⵎ ⵢⵢⵉⴷ ⵢⴰⵜ ⵜⵎⴰⴹⵓⵏⵟ ⵉⵀⵔⵛⵏ ⵉⵛⵇⵇⴰ ⴰⴷ ⵉⵢⵉ ⵜⵣⵔⵉ, ⴰⵙⴰⴼⴰⵔ ⵏⵙ ⵉⵎⵎⵏⵄⴰ ⵓⵔ ⵉⵥⴹⴰⵔ ⵢⴰⵏ ⴰⴷ ⵉⵙⴼⴰⵙⴽⴰ ⴰⴳⴰⵢⵢⵓ ⵏⵏⵙ ⴼ ⴰⵜⵜⵉⴷ ⵢⴰⵡⵉ ". ⵉⴳⴳⵯⵉⵣ ⵍⵃⴰⵍ ⵖ ⵜⵉⵜⵔⵉⵜ, ⵜⵙⴰⵇⵙⴰ ⵜⴰⴳⵍⵍⵉⴷⵜ ⵖ ⵎⴰⴷ ⵉⴳⴰⵏ ⴰⵙⴰⴼⴰⵔ ⵏ ⵡⴰⵟⵟⴰⵏ ⴰⵏⵏ ⵍⵍⵉ ⴳⵉⵙ ⵉⵍⵍⴰⵏ ⵜⵏⵏⴰ ⵢⴰⵙ: " ⵉⵍⵍⴰ ⵖ " ⵉⴼⵔⵉ ⵏ ⵡⴰⴹⵓ " ⵢⴰⵏ ⵣⵄⴹⵓⴹ ⴰⵡⵙⵙⴰⵔ ⵉⵙⵜⴰⵔⴰ ⴽⵓⵍⵍⵓ ⵜⵉⵎⵉⵣⴰⵔ ⵉⵙⵙⵏ ⴰⴼⵙⴰⵢ ⵏ ⴽⵓ ⵜⴰⵎⵓⴽⵔⵉⵙⵜ, ⵔⵉⵖ ⴽⵕⴰⴹ ⵡⴰⵣⴱⴰⵍⵏ ⵡⵔⵔⵖⵏⵉⵏ ⵖ ⵡⴰⵎⴰⵔ ⵏⵙ ". ⴰⵣⴽⴽⴰ ⵜⵏⴽⵔ ⵜⵉⵜⵔⵉⵜ ⵓⵔ ⵜⵏⵏⴰ ⵉ ⵢⴰⵏ ⵎⴰⵏⵉ ⵜⵔⴰ, ⵜⴼⴼⴰⵖ ⴰⵔ ⵜⵙⵉⴳⴳⵉⵍ ⴰⵖⴰⵔⴰⵙ ⵏ " ⵉⴼⵔⵉ ⵏ ⵡⴰⴹⵓ "!! ⴰⵔ ⵜⵣⵣⵉⴳⵉⵣ ⴰⵔ ⵜⵣⵣⵉⴳⵉⵣ, ⵜⴰⴼⵏⵏ ⴽⵔⴰ ⵏ ⵎⵉⴷⴷⵏ ⵓⵙⵉⵏ ⵉⴳⵯⴷⴰⵔ ⴰⴷⴷ ⴰⴳⵯⵎⵏ ⵜⵙⴰⵇⵙⴰⵜⵏ ⵖ ⵓⵖⴰⵔⴰⵙ ⵎⵍⵉⵏ ⴰⵙ ⵜ ⵙⵙⵓⵜⵔⵏ ⴳⵉⵙ ⴰⴷ ⵜⵙⴰⵇⵙⴰ ⵖ ⵎⴰⴷ ⵉⴳⴰⵏ ⵙⵙⵉⴱⴰⴱ ⵏ ⵓⵖⴱⴰⵍⵓ ⵍⵍⵉ ⴰⵙⵙⵏ ⵉⵇⵇⵓⵔⵏ. ⴰⵔ ⴷⴰⵖ ⵜⵣⵣⵉⴳⵉⵣ ⴰⵢⵍⵍⵉⵖ ⵏⵏ ⵜⵍⴽⵎ ⵢⴰⵏ ⵓⵔⵜⵉ ⴰⵔ ⴳⵉⵙ ⵉⵙⵙⵡⴰ ⵢⴰⵏ ⵓⴼⵇⵇⵉⵔ ⵢⴰⵜ ⵜⴰⴷⴷⴰⴳⵜ ⵏ ⵜⴰⵣⴰⵔⵜ ⵜⵙⴰⵇⵙⴰⵜ ⵖ ⵓⵖⴰⵔⴰⵙ ⵢⵉⵏⵉ ⴰⵙ: " ⵓⵔ ⵔⴰⴷ ⴰⵎ ⵎⵍⵖ ⴰⵖⴰⵔⴰⵙ ⵙ " ⵉⴼⵔⵉ ⵏ ⵡⴰⴹⵓ " ⴰⵔ ⴽⵉⵖ ⵉⵢⵉ ⵜⵇⵇⴰⵡⵍⵜ ⴰⴷ ⵜⵙⴰⵇⵙⴰⵜ ⵖ ⵓⴼⵙⴰⵢ ⵏ ⵢⴰⵜ ⵜⵎⵓⴽⵔⵉⵙⵜ ⵜⵍⵍⴰ ⴷⴰⵔⵉ; ⵜⴰⴷⴷⴰⴳⵜ ⴰⴷ ⵏ ⵜⴰⵣⴰⵔⵜ ⴰⵔ ⴱⴷⴷⴰ ⵜⵜⴰⵔⵓ ⵎⴰⵛ ⴽⵓⵍⵍⵓ ⵜⴰⵢⴰⴼⵓⵜ ⵏⵙ ⴰⵔ ⵜⵟⵊⵊⵓ ". ⵜⵏⵏⴰ ⵢⴰⵙ ⵜⵉⵜⵔⵉⵜ ⵡⴰⵅⵅⴰ, ⵉⵎⵍ ⴰⵙ ⴰⵖⴰⵔⴰⵙ ⵜⵎⵓⵏ ⴷⵉⴷⵙ ⴰⵢⵍⵍⵉⵖ ⵏ ⵜⵍⴽⵎ ⴷⴷⵓ ⵓⴷⵔⴰⵔ ⵍⵍⵉⵖ ⵉⵍⵍⴰ ⵉⴼⵔⵉ ⵏ ⵡⴰⴹⵓ, ⵎⴰⵛ ⵜⵓⴼⴰⵏⵏ ⵉⵙ ⵜⵜⵉⴷ ⵉⵇⵇⴰⵏ ⴰⴷ ⵜⴱⴱⵉ ⵢⴰⵏ ⵓⵎⴷⴰ ⵏ ⵡⴰⵎⴰⵏ ⵉⴷⵔⴰⵏ ⴼⴰⴷ ⴰⵜⵜ ⵜⵍⴽⵎ. ⵜⴰⵏⵏⵉ ⵢⴰⵏ ⵓⵏⴼⵍⵓⴽ ⵖ ⵡⴰⵎⴰⵏ ⴱⴰⴱ ⵏⵙ ⵖⴰⵔ ⵢⵓⵎⵥ ⵉⴽⵓⵔⴰⵢⵏ ⵍⵍⵉ ⵙⴰ ⵉⵥⴳⴳⵯⵉ ⴰⵎⴰⵏ ⵜⵖⵔ ⴰⵙ ⵢⴰⵥⵜⵜ ⵉⴷ ⵜⵉⵏⵉ ⵢⴰⵙ: " ⵉ ⵔⴱⴱⵉ ⴰ ⵙⵉⴷⵉ ⴰⴷ ⵉⵢⵉ ⵏ ⵜⴰⵙⵉⵜ ⴰⴷ ⴱⴱⵉⵖ ⵜⴰⵎⴷⴰ ⵢⴰⴷ, ⵔⵉⵖ ⴰⴷ ⵍⴽⵎⵖ " ⵉⴼⵔⵉ ⵏ ⵡⴰⴹⵓ ". ⵉⵔⴰⵔ ⴷ ⴼⵍⵍⴰⵙ ⴱⴰⴱ ⵏ ⵓⵏⴼⵍⵓⴽ ⵢⵉⵏⵉ ⵢⴰⵙ: ⵔⴰⴷ ⴽⵎ ⴰⵙⵉⵖ ⴰⵔ ⴽⵉⵖ ⵜⴱⴱⵉⵜ ⴰⵎⴷⴰ ⵙⴰⴳⴳⵉⵎⵖ ⴽⵎ ⴰⵔ ⴷ ⵜⵓⵔⵔⵉⵜ ⵎⴰⵛ ⵔⵉⵖ ⴳⵉⵎ ⴰⴷ ⵉⵢⵉ ⵜⵙⴰⵇⵙⴰⵜ ⵖ ⵎⴰⴷ ⵉⵢⵉ ⵢⵓⵎⵥⵏ ⵖ ⵓⵏⴼⵍⵓⴽ ⴰⴷ ⴳⴳⴰⵎⵎⵉⵖ ⴰⴷ ⴷⵉⴷⵙ ⵏⴳⵉⵔⵉⵖ. ⵜⵏⵏⴰ ⵢⴰⵙ ⵡⴰⵅⵅⴰ. ⵢⴰⵙⵉⵜ ⴰⵔ ⵉⵎⵉ ⵏ " ⵉⴼⵔⵉ ⵏ ⵡⴰⴹⵓ ". ⵜⴽⵛⵎ ⵜⵉⵜⵔⵉⵜ ⵜⴰⴼ ⵏⵏ ⵖ ⵓⴳⵏⵙ ⵏ ⵉⴼⵔⵉ ⵜⴰⵎⵖⴰⵔⵜ ⵏ ⵥⵄⴹⵓⴹ ⵜⴰⵍⵙ ⴰⵙ ⵜⴰⵍⵍⴰⵙⵜ ⵏⵙ ⵣⵖ ⵍⵍⵉⵖ ⵜⵜ ⵜⵓⵣⵏ ⵜⴳⵍⵍⵉⴷⵜ ⴰⴷ ⵜⴰⵡⵉ ⵜⴰⴱⵔⴰⵜ ⴰⵔ ⵜⴰⵎⵓⴽⵔⵉⵙⵜ ⵍⵍⵉ ⵢⴰⵙ ⵢⵓⵍⵙ ⴱⵓ ⵜⵏⴼⵍⵓⴽⵜ ⵍⵍⵉ ⵜⵜⵉⴷ ⵉⵙⵙⵍⴽⵎⵏ ⴰⵔ ⵉⵎⵉ ⵏ ⵉⴼⵔⵉ! ⵍⴰⵀⵍ ⵏ ⵥⵄⴹⵓⴹ ⵉⵙⵙⵓⵙⵎ ⵜⵜ ⵖⴰⵢⵍⵍⵉ ⵎⵉ ⵜⵙⵍⵍⴰ ⵖ ⴷⴰⵔ ⵜⵉⵜⵔⵉⵜ; ⵏⵜⵜⴰⵜ ⵍⵍⵉ ⵉⵏⴳⴰⵔⴰⵏ ⴷ ⴱⴰⴱⴰⵙ ⴷ ⵉⵏⵏⴰⵙ ⵜⵎⵥⵥⵉⵢ ⵏⵉⵜ ⵙⵓⵍ ⵓⵔ ⵜⵅⴰⵍⵉⴹ ⵖ ⵉⵖⴰⵔⴰⵙⵏ ⴼⴰⴷ ⴰⴷ ⵜⵙⴰⵇⵙⴰ ⵥⵄⴹⵓⴹ ⴰⵡⵙⵙⴰⵔ ⴼ ⵓⴼⵙⴰⵢ ⵏ ⵜⵎⵓⴽⵔⵉⵙⵉⵏ ⵏ ⵡⵉⵢⵢⴰⴹ!! ⵜⵏⵏⴰ ⵢⴰⵙ: " ⵍⵍⵉⵖ ⴷ ⵜⵓⵛⴽⵉⵜ ⴰⵔ ⵖⵉⴷ ⵓⵔ ⵔⴰⴷ ⴽⵎ ⵔⴰⵔⵖ ⴰⴱⵍⴰ ⵉⵖ ⵉⵙⵎⴷ ⵍⵖⵔⴹ ⵏⵏⵎ, ⵜⵃⴹⵓⵟⵟ. ⵖⵢⵢⵉⴹ ⵍⵍⵉⵖ ⴷ ⵉⴽⵯⵛⵎ ⵥⵄⴹⵓⴹ ⵜⵓⵊⵊⴰⵜ ⵍⴰⵀⵍ ⵏⵙ ⴰⵢⵍⵍⵉⵖ ⵉⴳⵉⵏ ⵜⴽⴽⵯⵙⴷ ⵢⴰⵏ ⵉⵣⴱⵍ ⵖ ⵡⴰⵎⴰⵔ ⵏⵙ ⵉⴷⵓⵢ ⴷ ⵜⵏⵏⴰ ⵢⴰⵙ: " ⵔⵉⵖ ⴰⴽⴽ ⵙⴰⵇⵙⴰⵖ ⴼ ⵜⵎⵓⴽⵔⵉⵙⵜ ⵏ ⴽⵔⴰ ⵏ ⵎⵉⴷⴷⵏ ⵉⵇⵇⵓⵔ ⴰⵙⵙⵏ ⵓⵖⴱⴰⵍⵓ ⵏ ⴷⴰⵔⵙⵏ ⴰⵔ ⴷ ⵜⵜⴰⴳⵯⵎⵏ ⵖ ⵜⵓⴳⴳⵓⴳⵜ ". ⵉⵏⵏⴰ ⵢⴰⵙ ⴷ: " ⵜⵓⴳⴰ ⵏ ⵡⴰⵎⴰⵏ ⴰⴷ ⴰⵙⵏ ⵉⵇⵇⵏⵏ ⵜⴰⵔⴳⵯⴰ ⵓⵔ ⴰⵔ ⵣⵔⴰⵢⵏ ⵡⴰⵎⴰⵏ, ⴰⴷ ⵙⵜⵜ ⴱⴱⵉⵏ ⵔⴰⴷ ⴷⴰⵖ ⵡⵓⵔⵔⵉⵏ ⵡⴰⵎⴰⵏ ⵙ ⵜⵔⴳⵯⴰ ". ⵜⴽⴽ ⴷⴰⵖ ⴽⵔⴰ ⵜⵙⵙⵓⴽⴼ ⵉⵣⴱⵍ ⵡⵉⵙⵙ ⵙⵉⵏ ⵉⴷⵓⵢⴷ ⴷⴰⵖ ⵡⴰⵖⵥⵏ ⵉⵏⵏⴰ ⵢⴰⵙ ⵎⴰⴷ ⵜⵔⵉⵜ ⵜⵏⵏⴰ ⵢⴰⵙ: " ⵉⵎⵎⴰ ⵢⴰⵏ ⵓⴼⵇⵇⵉⵔ ⴰⵔ ⴱⴷⴷⴰ ⵉⵙⵙⵡⴰ ⵢⴰⵜ ⵜⴰⴷⴷⴰⴳⵜ ⵏ ⵜⴰⵣⴰⵔⵜ ⴰⵔ ⴰⵙ ⴱⴷⴷⴰ ⵜⴰⴽⴽⴰ ⵜⴰⵢⴰⴼⵓⵜ ⵎⴰⵛ ⴽⵓⵍⵍⵓ ⴰⵢⵏⵏⴰ ⵜⵓⵔⵓ ⵉⵊⵊⵓ "!! ⵉⵔⴰⵔ ⴷ ⴼⵍⵍⴰⵙ ⵉⵏⵏⴰ ⵢⴰⵙ ⵍⵍⴰⵏ ⵉⴱⵅⵅⵓⵢⵏ ⵖ ⵓⵥⵓⵔ ⵏⵙ ⵉⵇⵇⴰⵏⴷ ⴰⵜⵜⵏ ⵉⵟⵟⴰⵢ ⵉⵖ ⵉⵔⴰ ⴰⴷ ⵜⴼⵓⵍⴽⵉ ⵜⵢⴰⴼⵓⵜ ⵏⵙ ". ⴰⵔ ⵜⵉⵏ ⴷⴰⵖ ⵉⵜⵜⴰⵡⵉ ⵢⵉⴹⵚ ⵙⵉⵍⵍⵉⵖ ⴰⵙ ⴷⴰⵖ ⵜⴽⴽⵙ ⵢⴰⵏ ⵉⵣⴱⵍ ⵖ ⵡⴰⵎⴰⵔ ⵏⵙ ⵉⴷⵓⵢⴷ ⵜⵏⵏⴰ ⵢⴰⵙ: " ⵉⵍⵍⴰ ⵢⴰⵏ ⵓⵔⴳⴰⵣ ⵉⵜⵜⵎⵔⴰ ⵏ ⵖ ⵢⴰⵏ ⵓⵏⴼⵍⵓⴽ ⵉⴳⴳⴰⵎⵎⵉ ⴰⴷ ⵜ ⵉⴼⵍ "!! ⵉⵏⵏⴰ ⵢⴰⵙ ⵥⵄⴹⵓⴹ ⵉⵖ ⵉⵔⴰ ⴰⴷ ⴷⵉⴷⵙ ⵉⵏⴳⵉⵔⵉ ⵉⵇⵇⴰⵏⴷ ⵜⵉⴷ ⴰⴷ ⵉⴼⴽ ⵉⴽⵓⵔⴰⵢⵏ ⵍⵍⵉ ⵙⴰ ⵉⵥⴳⴳⵯⵉ ⴰⵎⴰⵏ ⵢⴰⵏ ⵙ ⵢⴰⵏ ⵉ ⵡⴰⵏⵏⴰ ⴷⵉⴷⵙ ⵉⵙⵙⵓⴷⴰⵏ ". ⵜⴰⵍⵙ ⵍⴰⵀⵍ ⵏ ⵥⵄⴹⵓⴹ ⵉ ⵜⵉⵜⵔⵉⵜ ⵖⴰⵢⵍⵍⵉ ⵢⴰⵙ ⵉⵏⵏⴰ ⵥⵄⴹⵓⴹ, ⵜⴼⴽ ⴰⵙ ⵓⵍⴰ ⴽⵕⴰⴹ ⵡⴰⵣⴱⴰⵍⵏ ⵍⵍⵉ ⴷ ⵜⵙⵙⵓⴽⴼ ⵖ ⵡⴰⵎⴰⵔ ⵏⵙ. ⵜⵓⵔⵔⵉⴷ ⵜⵉⵜⵔⵉⵜ ⵜⴰⴼⵉⴷ ⴱⵓ ⵜⵏⴼⵍⵓⴽⵜ ⴰⵔ ⵙⵔⵙ ⵉⵜⵜⵇⵇⵍ ⵉⵙⴰⵇⵙⴰⵜ ⵖ ⵓⴼⵙⴰⵢ ⵏ ⵜⵎⵓⴽⵔⵉⵙⵜ ⵏⵙ ⵜⵏⵏⴰ ⵢⴰⵙ: " ⴰⴼⵙⴰⵢ ⵏ ⵜⵎⵓⴽⵔⵉⵙⵜ ⵏⴽ ⵉⵡⵉⵖⵜ ⵉⴷ ⵎⴰⵛ ⵓⵔ ⵔⴰⴷ ⴰⴽ ⵜ ⵎⵍⵖ ⴰⵔ ⴽⵉⵖ ⵉⵢⵉ ⵏ ⵣⵡⴰⵔ ⵜⵙⵔⵙⵜ ⵖ ⵓⵙⴳⴰ ⵢⴰⵏⵏ ⵏ ⵡⴰⵎⴰⵏ! ⵢⴰⵙⵉ ⵜⵜ ⴰⵢⵍⵍⵉⵖ ⵜⴱⴱⵉ ⵜⴰⵎⴷⴰ ⵜⵏⵏⴰ ⵢⴰⵙ ⴷ: " ⴰⴼⵙⴰⵢ ⵏⴽ ⵉⴳⴰ ⵜ ⴰⴷ ⵜⴼⴽⵜ ⵉⴽⵓⵔⴰⵢⵏ ⵍⵍⵉ ⵙⴰ ⵟⵥⴳⴳⵯⵉⵜ ⴰⵎⴰⵏ ⵉ ⵡⴰⵏⵏⴰ ⴷⴰⵔⴽ ⵉⵙⵙⵓⴷⴰⵏ ⴰⴷ ⵉⵡⴰⵍⴰ ⵜⴰⵡⵡⵓⵔⵉ ⵏⵏⴽ " ⵉⴼⴽ ⴰⵙ ⵜⴰⵡⵍⴽⵜ ⵏ ⵡⵓⵔⵖ ⵉⵎⵚⵉⴼⵉⴹ ⴷⵉⴷⵙ. ⵜⵓⵔⵔⵉⴷ ⵜⵉⵜⵔⵉⵜ ⵖ ⵓⵖⴰⵔⴰⵙ ⵍⵍⵉⴷⴷ ⵢⴰⴷⵍⵍⵉ ⵜⵎⵓⵏ ⵍⵍⵉⵖ ⵜⴷⴷⴰ, ⵜⴰⴼ ⴷ ⴰⴼⵇⵇⵉⵔ ⵍⵍⵉ ⵖⴰⵔ ⴰⵔ ⵙⵔⵙ ⵉⵜⵇⵇⵍ ⵜⵎⵍ ⴰⵙ ⴰⵙⴰⴼⴰⵔ ⵍⵍⵉ ⵔⴰⴷ ⵉⵙⴽⵔ ⵉ ⵜⴰⴷⴷⴰⴳⵜ ⴰⴷ ⴰⵙ ⵜⴰⴽⴽⴰ ⵜⴰⵢⴰⴼⵓⵜ ⵉⵎⵎⵉⵎⵏ, ⵉⵙⵏⵉⵎⵎⵔⵜⵜ ⴱⴰⵀⵔⴰ ⵉⴼⴽ ⴰⵙ ⵓⵍⴰ ⵏⵜⵜⴰⵏ ⵓⴽⵯⵔⵉⵙ ⵏ ⵡⵓⵔⵖ. ⵜⵎⵓⵏ ⴷⴰⵖ ⴷ ⵓⵖⴰⵔⴰⵙ ⴰⵢⵍⵍⵉⵖ ⵜⵍⴽⵎ ⵎⵉⴷⴷⵏ ⵍⵍⵉ ⵎⵓ ⵉⵇⵇⵓⵔ ⵓⵖⴱⴰⵍⵓ ⵜⵏⵏⴰ ⵢⴰⵙⵙⵏ ⵎⴰ ⵔⴰⴷ ⵙⴽⵔⵏ ⴰⴷ ⴷⴰⵖ ⵓⵔⵔⵉⵏ ⵡⴰⵎⴰⵏ ⵏ ⵓⵖⴱⴰⵍⵓ ⵙ ⵜⵔⴳⵯⴰ. ⵓⵎⵎⵔⵏ ⴱⴰⵀⵔⴰ ⴼⴽⵉⵏ ⴰⵙ ⵜⵓⴳⵜⵜ ⵏ ⵜⵖⴰⵡⵙⵉⵡⵉⵏ ⵃⵍⴰⵏⵉⵏ. ⵜⵓⵔⵔⵉⴷ ⵜⵍⴽⵎ ⴷ ⴰⴳⴰⴷⵉⵔ ⵏ ⵜⴰⴼⵓⴽⵜ ⵜⴰⴼⴷ ⴰⴳⵍⴷⵓⵏ ⴷ ⵓⴳⵍⵍⵉⴷ ⴷ ⴱⴰⴱⴰⵙ ⵏⵜⵜⴰⵜ ⵓⵍⴰ ⵉⵏⵏⴰⵙ ⴰⵔ ⵜ ⵙⵉⴳⴳⵉⵍⵏ ⵚⵚⴰⴼⴹⵏ ⵙ ⵜⴳⵍⵍⵉⴷⵜ ⵜⴰⵛⴽⵉⴷ ⵜⴰⴼⴷ ⵜⵉⵜⵔⵉⵜ ⵜⵉⵡⵉⴷ ⵖⴰⵢⵍⵍⵉ ⵙ ⵓⵔ ⵉⵥⴹⴰⵕ ⴰⵡⴷ ⵢⴰⵏ ⴰⴷ ⵜⵉⴷ ⵢⴰⵡⵉ! ⵜⴰⵍⵙ ⴰⵙⵙⵏ ⵖⴰⵢⵍⵍⵉ ⵢⴰⵙ ⵉⵊⵔⴰⵏ, ⵜⵎⵍ ⴰⵙⵙⵏ ⵓⵔⵖ ⴷ ⵜⵖⴰⵡⵙⵉⵡⵉⵏ ⵍⵍⵉ ⵢⴰⵙ ⴽⵓⵍⵍⵓ ⴼⴽⴰⵏ ⵎⵉⴷⴷⵏ ⵍⵍⵉ ⵎⵉ ⵜⵎⵍⴰ ⴰⴼⵙⴰⵢ ⵏ ⵜⵎⵓⴽⵔⵉⵙⵉⵏ ⵏⵏⵙⵏ! ⵜⵙⴽⵔ ⵜⴰⵎⵖⵔⴰ ⵜⵣⴷⵖ ⵖ ⴳⵔ ⵓⴳⵍⵍⵉⴷ ⴷ ⵢⵉⵡⵉⵙ ⴷ ⴱⴰⴱⴰⵙ ⴷ ⵉⵏⵏⴰⵙ ⵜⵉⵎⵉⵎ ⵜⵓⴷⵔⵜ ⵏⵙ ⴰⵟⴼⵓⵟⵏ ⵡⵓⵙⵙⴰⵏ ⵏⵙ. ⵜⴰⴳⵍⵍⵉⴷⵜ ⵏⵜⵜⴰⵜ ⵟⵥⵕⴰ ⵖⴰⵢⵍⵍⵉ ⴷ ⴽⵓⵍⵍⵓ ⵜⵉⵡⵉ ⵜⵉⵜⵔⵉⵜ ⵜⴼⴼⴰⵖ ⵓⵍⴰ ⵏⵜⵜⴰⵜ ⴰⵔ ⵜⵙⵉⴳⴳⵉⵍ ⴰⴷⴷ ⵜⴰⵡⵉ ⵓⴳⴳⴰⵔ! ⵍⵍⵉⵖ ⵏ ⵜⵍⴽⵎ ⴷⴰⵔ " ⵉⴼⵔⵉ ⵏ ⵡⴰⴹⵓ " ⵉⵏⵎⵓⴳⴳⵓⵔ ⵜⵜⵉⴷⴷ ⴱⵓ ⵜⵏⴼⵍⵓⴽⵜ ⵉⵏⵏⴰ ⵢⴰⵙ ⵖⵍⵉ ⴰⴽⴽⵎ ⵣⵣⵔⵉⵖ ⵉ ⵓⵎⴷⴰ ⵢⴰⴷ ⵉⵍⵍⴰⵙⵙⵏ, ⵜⵖⵍⵉ ⵜⴰⵙⵜⵡⴰ, ⵉⵏⵏⴰ ⵢⴰⵙ ⴰⴷ ⵟⴰⵎⵥ ⵉⴽⵓⵔⴰⵢⵏ ⵍⵍⵉ ⵙⴰ ⵉⵥⴳⴳⵯⵉ ⴰⵎⴰⵏ ⴰⵔ ⴽⵉⵖ ⵢⴰⵙⵜⵡⴰ ⴰⵡⴷ ⵏⵜⵜⴰⵏ! ⵟⴰⵎⵥⵟⵏ ⵜⴳⵍⵍⵉⴷⵜ ⵜⵜⵎⵔⵓⵏ ⵖ ⵖⵉⵏⵏ ⵉⵔⵡⵍ ⵉⴼⵍⵜⵜ ⵖ ⵟⵓⵥⵥⵓⵎⵟ ⵏ ⵡⴰⵎⴰⵏ ⴳⵔ " ⵉⴼⵔⵉ ⵏ ⵡⴰⴹⵓ " ⴷ ⵜⵎⴰⵣⵉⵔⵜ ⵏⵙ ⵍⵍⵉⴷ ⵜⵜⴰⵏⵏⵉ ⵣⵓⵏⴷ ⴰⵎⴰⵏ ⵏ ⵎⴰⵔⵓⵔ ⵓⵔ ⵜⵓⴼⵉ ⴰⴷ ⵙⵜ ⵜⵍⴽⵎ!. ⵉⵙⵇⵙⵉⵜⵏ 1. ⵎⴰⵅ ⴰⵢⵍⵍⵉⵖ ⴰⵔ ⵜⵏⵇⵇⴰ ⵜⴳⵍⴷⵉⵜ ⵜⵉⵡⵜⵎⵉⵏ ⵀⵍⴰⵏⵉⵏ? 2. ⵎⴰⴷ ⵉⵙⵎ ⵉ ⵜⵔⴱⴰⵜ ⵍⵍⵉ ⵜⵓⵣⵏ ⵜⴳⵍⵍⵉⴷⵜ ⴰⴷ ⵜⴰⵡⵉ ⵜⴰⴱⵔⴰⵜ ⵉ ⵓⴳⵍⵍⵉⴷ ⵙ ⵓⴳⴰⴷⵉⵔ ⵏ ⵜⴰⴼⵓⴽⵜ? 3. ⵎⴰⴷ ⵜⵓⵔⴰ ⵜⴳⵍⵍⵉⴷⵜ ⵖ ⵜⴱⵔⴰⵜ ⴰⵏⵏ? 4. ⵎⴰⵏⵏ ⵢⵓⴼⴰ ⵓⴳⵍⵍⵉⴷ ⵖ ⵜⴱⵔⴰⵜ ⵍⵍⵉ ⵢⴰⵙ ⵏ ⵜⵉⵡⵉ ⵜⵉⵜⵔⵉⵜ? 5. ⵎⴰⵏⵉ ⵙ ⵜⵓⵣⵏ ⵜⴳⵍⵍⵉⴷⵜ ⵜⵉⵜⵔⵉⵜ ⴰⴷ ⴰⵙⴷ ⴳⵉⵙ ⵜⴰⵡⵉ ⴰⵙⴰⴼⴰⵔ ⵏ ⵡⴰⵟⵟⴰⵏ ⵏⵙ? 6. ⵎⴰⴷ ⵉⴳⴰ ⵓⵙⴰⴼⴰⵔ ⵍⵍⵉⴷ ⵜⵉⵡⵉ ⵜⵉⵜⵔⵉⵜ ⴷⴰⵔ ⵣⵄⴹⵓⴹ ⴰⵡⵙⵙⴰⵔ, ⴷ ⵎⴰⴷ ⴰⵙ ⵢⵉⵡⵙⵏ? 7. ⵎⴰⴷ ⵉⵊⵔⴰⵏ ⵉ ⵜⴳⵍⵍⵉⴷⵜ ⵍⵍⵉⵖ ⵜⵔⴰ ⴰⴷⴷ ⵜⴰⵡⵉ ⵓⵍⴰ ⵏⵜⵜⴰⵜ ⵣⵓⵏⴷ ⵎⴰⴷⴷ ⵜⵉⵡⵉ ⵜⵉⵜⵔⵉⵜ?